Pääkaupunkiseudun psykiatriset sairaalat ovat olleet viime viikkoina täynnä. Välittömässä hengenvaarassa ja kriisissä olevat potilaat voidaan lääkärin päätöksellä sisäänkirjoittaa sairaalaan ylipaikalle. Valitettavasti erikoissairaanhoidon osastoilla ei ole aina huoneita tai edes vuoteita tähän tarkoitukseen.

Hoitajista on noloa ja kurjaa pedata kriisissä olevalle ihmiselle vuodevaatteet lattialla olevalle patjalle. En osaa kuvitellakaan, miltä tuntuu tulla psyykkisesti huonovointisena nukkumaan patjapaikalle. Näinkö kuuluu kohdella vaikkapa itsemurhaa hautovaa vanhusta tai selkäkipuista potilasta, joka ei pääse lattialle tai sieltä ylös?

Psykiatrisia vuodepaikkoja on nopeassa tahdissa suljettu tuhansittain ja trendi jatkuu. Samalla on luvattu kehittää kattavia ympärivuorokautisia avohoitopalveluita. Peräänkin avohoitoa kehittäneiltä ammattilaisilta ja poliitikoilta vastuuta sairaalan lattiamajoituksesta.

Mainos (teksti jatkuu alla)

Potilaita toki ohjataan parhaan mukaan niihin psykiatrisiin sairaaloihin, joissa sattuu olemaan vapaana yksikin vuodepaikka. Viime aikoina nekin ovat olleet täynnä ja yhtä aikaa psykiatrisia osastoja on ollut kesäsulussa.

Ratkaisu ei ole, että siirretään hoitajia ja rahaa psykiatrisen sairaalan budjetista avohoidon kehittämiseen. Se vaihtoehto on tullut aikoja sitten tiensä päähän ja avohoidon tulisi jo toimia. Psykiatriseen sairaalaan kun on entistä vaikeampi päästä, joten potilaat ovat usein huonokuntoisempia, osastot täydempiä kuin aiemmin ja uloskirjoitustahti nopeampaa. Erikoissairaanhoito sairaalassa vaatii sekin riittävää henkilökuntaa ja rahaa.

Vaihtoehtoisesti psykiatrista sairaalahoitoa ei saa lainkaan, koska tilaa ei ole. Jollei avohoito pysty tarjoamaan riittävän tukevaa psykiatrista hoitoa, potilaat ajautuvat muun muassa somaattisiin päivystys- ja tehohoitoyksiköihin tai terveyskeskusten vuodeosastoille. Ei voi olla potilaiden tai heidän läheistensä etu, että psykiatristen sairaaloiden vuodepaikat vedetään alle minimin. Silloin erityisesti psyykkisessä kriisitilanteessa hoitoa saa milloin mistäkin, jos saa.

Seuraa ja kommentoi blogia. Tämä teksti myös tykkää, kun sitä jaetaan luettavaksi muille.

Mainion Facebook-sivulle pääset tästä.